Polisielid, vermeende kabeldief gewond in Parys(Argieffoto: Kent Williamson) ŉ Vermeende kabeldief sal na verwagting Dinsdag in die Parys-landdroshof in die Vrystaat verskyn in verband met ŉ voorval die naweek waar hy ŉ polisielid geskiet en gewond het. Die polisie is Sondag in die vroeë oggendure na Kingstraat ontbied nadat inligting ontvang is dat mense besig is om kabels te steel. “Met beamptes se aankoms op die toneel het hulle ŉ gewapende man gewaar en hy het op die polisiebeamptes losgebrand,” het sers. Josephine Rani, polisiewoordvoerder, gesê. “Die beamptes het teruggeskiet en vier vermeende kabeldiewe het op die vlug geslaan.” Sers. Morena Semase is in sy regterskouer gewond en vir behandeling na ŉ hospitaal geneem. Die 42-jarige vermeende skieter is ook geskiet en gewond en vir behandeling na ŉ hospitaal geneem. Die verdagte sal op aanklagte van poging tot moord en oortreding van die Immigrasiewet in die hof verskyn.